Győr-Moson-sopron Megyei Mérnöki kamara kérdőíves véleményfelmérése
a Kamara és a tagok közötti kapcsolatról,
a tagoknak a kamara tevékenységéről alkotott véleményéről
2015. január

értékelés 


1 Bevezető
1.1 Kérdőíves közvélemény kutatás célja

A Győr-Moson-Sopron Megyei Mérnöki Kamara elnöksége – Németh Gábor elnökségi tag kezdeményezésére – internetes kérdőívet állított össze annak érdekében, hogy valós képet alkosson a Kamara és a tagok közötti kapcsolatról, a Kamara tevékenységének tagi megítéléséről.

1.2 Kérdőív összeállítása

A kérdőív összeállítására, kiértékelésére, ez alapján tevékenységi program javaslat összeállítására az elnökség 2014. novemberi elnökségi ülésen munkacsoportot állított fel. A munkacsoport tagjai: Bartal György elnök, Szép János alelnök, Andor Krisztián, Bogár Zsolt, és Németh Gábor elnökségi tagok.

1.3 Publikálás

A kérdőívek publikálása, kitöltése, natív számszerű kiértékelése a www.kerdoivem.hu internetes kérdőívező keretrendszerben történt, a kitöltésre való felkérés a megyei kamara honlapján, illetőleg hírlevélben történt.

1.4 Válaszadói kör

A válaszadásra felkértek köre a Győr-Moson-Sopron Megyei Mérnöki Kamara rendes tagjaiból tevődött össze (a csupán nyilvántartásra kötelezettek körét nem ide értve).

1.5 Válaszadás ideje

A kérdőívek megválaszolására 2015. január 7. és 31. közötti időszak állt rendelkezésre.
2 Összefoglaló értékelés

Ebben a fejezetben összefoglaljuk a 3. pont alatti részletes értékelés főbb megállapításait.

Elmondható, hogy a kérdőíves közvélemény kutatásra viszonylag nagyszámú válasz érkezett, a projektet a tagok kedvezően fogadták.
A válaszok elemzése alapján az alábbi főbb megállapítások tehetők:

· A tagok kiemelten fontosnak ítélték meg a Kamara jogi, pénzügyi, szakmai érdekérvényesítő szerepét, szolgáltató jellegű tevékenységének kiszélesítését
· A Kamara érdekérvényesítő ereje, súlya a tagok véleménye szerint lényegesen alatta marad a tagi elvárásoknak. 

· Jelentősen erősítendő a szakanyagok, jogszabályok, szabványok kidolgozásában, hozzáférhetőségében való közreműködés.
· A tagi aktivitás, összetartás erősítendő.
· Az érdekérvényesítő erő növelése terén a Kamara tisztségviselői mellett a tagokra is feladat, felelősség hárul.
· Javítandó az információáramlás, különösen a tagok felől a Kamara vezetése irányában.
3 Beérkezett válaszok részletes értékelése

A beérkezett válaszok kiértékelése – csak úgy mint a kérdőív összeállítása – nem szigorú szociometriai elvek alapján történt, azonban törekedtünk a számszerűsíthető, objektív értékelésre. A levont következtetések is az elnökség egyeztetett véleményét tükrözik. Mindemellett –jelen értékelés és javaslat mellett - közzétesszük a kérdőívezés natív, számszerű eredményeit, szöveges válaszokat, így mindenkinek lehetőséget biztosítunk az ezzel kapcsolatos egyéni véleményalkotásra is. Az alábbiakban ezen eredmény-dokumentumra hivatkozunk.

Az értékelésnél elsősorban azon eredmény-adatokra koncentrálunk, melyek kiemelt érdeklődésre tarthatnak számot, illetve a Kamara jövőbeni tevékenységére nézve kiemelt jelentőségűnek ítélünk. A fontos megállapításokat vastagon jelöltük, illetve egy összefoglaló fejezetben tömörítve is megfogalmaztuk.
3.1 Válaszadói kör

A megadott határideig 180 db válasz, ebből (kiszűrve a technikai okok miatti duplikált válaszokat) 177 db egyedi válasz érkezett (az eredmény dokumentum statisztikája 180 válaszadóval generálta a kérdőív-szolgáltató – a csekély eltérés miatt az eredmények korrekciójára nem fordítottunk energiát). Számszerűen ez – figyelembe véve a kitöltés időpontjában érvényes 766 fő nyilvántartott kamarai taglétszámot - a válaszadásra felkérteknek 23.1%-ától érkezett válasz. Tekintettel az önkéntes kérdőíves közvélemény kutatásoknál ismeretes mintegy 10% körüli általános válaszadási arányra, a válaszadói aktivitás viszonylag jónak mondható, általában statisztikailag értékelhetőnek ítéljük.
A válaszadók átlagéletkora – figyelembe véve a jellemzően 28-70 év közötti aktív tagi kort, közelítőleg az átlagnak megfelelőnek mondható.

Az eredmény-dokumentum 1 pontja mutatja a válaszadói összetételt. Ez alapján megállapítható, hogy a válaszadók jelentős számát önálló mérnök vagy mérnöki vállalkozás vezető szerepkörű mérnök tagja (továbbiakban önálló mérnök) alkotja mintegy 61.1%-kal. A hivatali alkalmazotti státusz ítélhető még meg statisztikailag értékelhető létszámnak (11.1%, 20 fő). A többi csoport létszámát önmagában nem ítéljük meg statisztikailag önállóan elemezhetőnek.
A válaszadói kör összetételében levonható legfontosabb következtetés, hogy - létszámából adódóan – az önálló mérnökök csoportjára különös figyelmet kell fordítani a kiértékelés, a program javaslat összeállítása során.
3.2 Egyes kamarai szerepvállalások fontossága (4. kérdés)
A Kamara szerepvállalása iránti igény fajtáit elemezte a 4. kérdés. Az eredmények alapján a szakmai tevékenységet közvetlenül segítő szerepvállalás iránti igények (első 5 alkérdés) iránt egyértelmű igény mutatkozott, az 1-10.ig terjedő skálán 7 feletti átlagértékekkel, melyek között a jogi támogatási igény 8.1-es súlyszámmal emelkedett ki. Ebből levonható az a következtetés, hogy a tagság részéről erős igény mutatkozik a Kamara érdekvédelmi illetve szolgáltatói szerepére. Mindez összevethető a 6 kérdésre adott válaszok elemzésével.
3.3 Kamara érdekérvényesítő ereje (6. kérdés)

Az értékelést számszerűsítve 1-5-ig terjedő skálán végeztük („nem vagyok elégedett”…”kimondottan elégedett vagyok”), kimutatva a „nem tartom fontosnak”–„nincs véleményem” válaszok részarányát. Az elemzésből az alábbi állapítható meg. A válaszok átlaga mindhárom alkérdésben a „részben elégedett”-nél a „nem elégedett” vélemény felé tolódva alakult, a szakmai érdekképviselet esetében kissé, a jogi, s különösen a pénzügyi érdekképviselet esetén egyértelműbben. A „nem tartom fontosnak, illetve „nincs véleményem” válaszok együttesen 5-10% között alakultak. Utalva a 4. kérdés értékelésére is, a Kamara érdekérvényesítő erejét egyértelműen inkább negatívan ítélték meg a válaszadók, fontosságát viszont ebben a kérdésben is megerősítették. Érdekességként megemlíthető, hogy a volt ill. jelenleg tisztséget vállalók körében egyértelműen, illetve az önálló/vezető mérnökök is valamelyest az átlagnál rosszabbnak ítélték meg a Kamara érdekérvényesítő szerepét.
3.4 Kamara által nyújtott szakmai támogatás (7. kérdés)

Az értékelést a 3.3 pont szerinti metodikával elvégezve a Szabványok, szakmai segédletek kérdéskörében a részben elégedettnél kissé rosszabb eredmény született, a további 3 kérdésben, különösen az utolsó két kérdésben a „javarészt elégedett” irányába tolódott el a válaszadók véleményének átlaga. Megállapítható, hogy az írott szakanyagok kidolgozásában való aktív közreműködés esetében inkább elégedetlenek a válaszadók, a szakmai tájékoztató-képző jellegű tevékenységgel kapcsolatban az elégedettség valamivel magasabb, de még mindig nem megnyugtató.
3.5 Tagok aktivitása (9-14. kérdések)
A kérdésekkel részben a tagok személyes szerepvállalását, erre való hajlandóságát, illetve személyesen internet-e-mail útján történő tájékozódás-aktivitását elemeztük. A számszerű elemzéstől ezúttal eltekintünk. Az eredményekből az alábbiak nyilvánvalók: a tagok előnyben részesítik az elektronikus úton történő tájékozódást, ezek közül is a hírlevél útján történő tájékozódás kiemelkedő fontosságú (ld. még 19. kérdés értékelése). A közgyűlésen, kamarai rendezvényeken való részvétel meglehetősen vegyes képet mutat, a jövőbeni önkéntes szerepvállalási készség a kamarai feladatokban pedig alacsony. Úgy gondoljuk, a valóság még ennél is kedvezőtlenebb, hiszen pl. a közgyűléseken való részvételi arány valójában jóval rosszabb arányokat mutat az utóbbi években, mint amit a felmérés eredménye mutat. Ez nyilvánvalóan abból adódik, hogy a passzív tagok jelentős része még a kérdőívet sem töltötte ki. A Kamara megítélése és a tagi aktivitás elégtelensége között persze összefüggés vélelmezhető.
3.6 Tagok érdekképviseletének erősítése, módja (16. kérdés)

Gyakorlatilag minden válaszadó szükségesnek ítélte az érdekérvényesítés erősítését, és csupán egy csekély kör ítélte meg úgy, hogy ez külső okok miatt korlátozott. Figyelemre méltó, hogy a válaszadók 56%-a szerint mind a Kamarának, mind a tagoknak van teendője ezen cél érdekében. Tekintettel azonban a válaszadók azon 26%-ára is, akik ezt kamarai feladatnak tekintik, összességében a válaszadók inkább a kamarától várják ennek elérését. Mindez a 3.2 és 3.3 kérdésekre adott válaszok értékelésével összecseng.
3.7 Információ áramlás értékelése (17-19 kérdések)
A 17-18 kérdések az információ áramlással kapcsolatos elégedettséget igyekeztek felmérni. A válaszadók az információ áramlást közepesnek ítélték meg, ezen belül is a Kamara felől a tagok felé történő információ áramlást valamelyest jobbnak. Kijelenthető, hogy a tájékoztatás javítása terén, ezen belül is elsősorban a tagi vélemények Kamara felé történő továbbítása esetében jócskán vannak feladatok. Megjegyzendő, hogy az információ áramlás javítása önmagában is kedvezőbbé teheti a Kamara egyéb szerepvállalásainak megítélését.
A 19. kérdés az információ továbbítás módjainak tagi megítélését tesztelte. Az 1-től 10-ig terjedő skálán az országos Kamara honlapja 6.5, a helyi kamaráé 7.3, a hírlevél 8.1, a Mérnökújság 7.1, közgyűlés 5.4, az egyéb szakmai rendezvények 6.5-ös átlagot mutattak. Az eredmények alapján kijelenthető a hírlevél szolgáltatás megítélésének döntő elsőbbsége (vélhetően annak célzott jellege miatt), illetve a megyei kamara honlapja - vélhetően annak helyi jellege miatt - szintén előnyt élvez. Összességében kiemelhető a célzott tájékoztatás fontossága és az egyszerű elérhetőség.
3.8 A Kamara globális megítélése (21-23 kérdések)
Ezzel a három kéréssel a Kamara általános tagi megítélését igyekeztünk felmérni, egyrészt a közéleti helyzetét tekintve, másrészt egy általános osztályzatot képezve, mintegy összképet alkotva. A válaszok eredménye alapján kijelenthető, hogy a Kamara közéleti súlyát valamivel átlag alatt, ezen belül is a közéleti megjelenését kevésbé kedvezőnek, összességében a Kamara tevékenységét csekély mértékben átlag felettinek ítélték meg a válaszadók.

3.9 Kérdőívezés értékelése

Kíváncsiak voltunk az összeállított kérdőív tagi fogadtatására is. Önmagában már a válaszok számából is érzékelhető volt, hogy a kérdőív felkeltette a tagok figyelmét. Az 1-től 5-ig terjedő skálán a kérdőív fontossága és hasznossága 3.9, a hatékonyság és eredményesség megítélése 3.4-es átlagot mutatott. Ez alapján úgy ítéljük meg, hogy a módszer – újdonságát is figyelembe véve – viszonylag kedvező megítélést mutat, azonban annak eredményességévek kapcsolatosan bizonyos fenntartás tapasztalható. Nyilvánvalóan ez az eredmény a közvélemény kutatás alapján megvalósuló, érzékelhető intézkedésekkel, jobbító törekvésekkel a jövőben javítható.
3.10 Szöveges válaszok

A szöveges válaszok statisztikai módszerekkel történő elemzése értelemszerűen nem lehetséges. A válaszokat átolvasva, közös pontokat keresve, a kérdések súlyát mérlegelve igyekeztünk összefoglaló képet alkotni. Ezek alapján az alábbi témák/törekvési célok kaptak kiemelt hangsúlyt:
· szabványok egyszerű, olcsó, magyar nyelven történő hozzáférhetősége,

· jogi érdekek támogatása,

· pénzügyi érdekek (tisztességes tervezési díj) képviselete,

· jogi érdekképviselet/-támogatás, jogszabályalkotásban való szakmai közreműködés hatékonyságának, eredményességének erősítése
· tervek szakmaisága ellenőrzési gyakorlatának kidolgozása,

· tiszta, egyenlő piaci viszonyok elősegítése, összeférhetetlenségek megfelelő és eredményes szabályozása, ennek erősítése,

· általában nagy az igény a Kamara érdekvédelmi szerepének erősítésére, ennek érzékelhetővé tételére,
· megemlíthető még a kommunikáció, tájékoztatás javításának igénye, szakmai műhelyek létrehozása
Győr, 2015-02-25

